Primarul Ilie Bolojan a anunţat, vineri, într-o conferinţă de presă, că Primăria lucrează la "un proiect important pentru extinderea zonei pietonale în Oradea", prin amenajarea unui "coridor de mobilitate" de pe malul drept al Crişului Repede, din zona străzii Aluminei, până la zona fostei fabrici Înfrăţirea, care găzduieşte azi mai multe centre comerciale şi blocuri.

Planurile includ un pod nou pietonal peste Criş. Edilul a explicat că noul pod va fi construit cam la jumătatea distanţei dintre Podul Decebal şi Podul Carol.

În cadrul aceluiaşi proiect, de la pod va fi construit un pasaj suprateran pietonal, peste strada Splaiul Crişanei, cu rampă de coborâre până în zona Colegiului Mihai Viteazul. De acolo, între străzile Poieniţei şi Brâncoveanu şi până la Tudor Vladimirescu se va amenaja un coridor pietonal.

"Astfel va exista o legătură pentru pietoni şi biciclişti între cartierul Aluminei şi amplasamentul Înfrăţirea, care s-a dezvoltat mult pe de o parte cu zona comercială şi de blocuri, iar de pe alta se vor construi şi birouri acolo", a spus primarul Ilie Bolojan.

Zona fostei fabrici Înfrăţirea găzduieşte acum două strip mall-uri, Prima Shops şi Lotus Retail Park, un hipermarket Kaufland şi blocuri noi.

Potrivit lui Bolojan, în total cele trei tronsoane vor avea o lungime de circa 500 metri. Podul peste Crişul Repede va avea 110 metri, pasarela pietonală şi rampa de coborâre aferentă acesteia 80-90 metri, iar noua stradă pietonală 300 metri.

"Între străzile Poieniţei şi Brâncoveanu va trebui să expropriem două case ca să facem aceastră străpungere pietonală nouă. Între Brâncoveanu şi Tudor Vladimirescu sunt proprietăţile oraşului, iar strada va trece şi prin parcarea din curtea Colegiului Vuia", a mai precizat primarul Oradiei.